Το είχαν πει, το είχαν θέσει ως στόχο. Το «Παλιό ΠΑΣΟΚ-Το ορθόδοξο» ξεπέρασε σε like την σελίδα στο facebook της Νέας Δημοκρατίας.

Η γνωστή -πλέον- σελίδα στο facebook «Παλιό ΠΑΣΟΚ – Το ορθόδοξο» πριν από λίγο καιρό είχε ξεπεράσει σε like την σελίδα του επίσημου ΠΑΣΟΚ, κάτι που έκανε τους διαχειριστές της να στείλουν επιστολή στην Φώφη Γεννηματά για… συγχώνευση των σελίδων.

Μάλιστα οι διαχειριστές φάνηκε πως δεν είχαν αρκεστεί στην επιτυχία αυτή αλλά έθεσαν ως στόχο να περάσουν και την επίσημη σελίδα της Νέας Δημοκρατίας, κάτι από από την Τετάρτη 22 Μαρτίου είναι γεγονός.

Ως… φυσικό κι επόμενο, απέστειλαν αμέσως επιστολή στον Κυριάκο Μητσοτάκη, όπου αφού τον ενημερώνουν πλέον πως αξιωματική αντιπολίτευση είναι αυτοί και όχι η ΝΔ, προτείνουν και… ανταλλαγή του Ευάγγελου Βενιζέλου με τον Ευάγγελο Μεϊμαράκη..

Η επιστολή

«Κ. Μητσοτάκη, παρά τις κατευθυνόμενες δημοσκοπήσεις που βλέπουν καθημερινά το φως της δημοσιότητας και οι οποίες παρουσιάζουν το κόμμα σας πρώτο στις προτιμήσεις των Ελλήνων ψηφοφόρων, η πραγματικότητα που αποτυπώνεται καθημερινά στο διαδίκτυο και στους δρόμους είναι εντελώς διαφορετική.

Ένα πράσινο τσουνάμι “από τα παλιά” μοιάζει να σαρώνει απ’ άκρη σε άκρη τη χώρα. Ένας πράσινος εφιάλτης, τον οποίο εσείς και η οικογένειά σας γνωρίζετε πολύ καλά, έχει ήδη επιστρέψει στις συνειδήσεις των συμπολιτών μας πραγματοποιώντας μία ολική επαναφορά στα πολιτικά πράγματα του τόπου. Εννοείται ότι με τα προηγούμενα δεν αναφερόμαστε στους Οικολόγους Πράσινους, ούτε καν στην τωρινή πολιτική παράταξη που φέρει το βαρύ όνομα του ΠΑ.ΣΟ.Κ, αλλά στην πολιτική κληρονομιά του Ανδρέα Παπανδρέου, την οποία περήφανα εκπροσωπούμε ως facebookική σελίδα και που αναγκαστικά αποκαλούμε (για να συνεννοούμεθα μεταξύ μας) “Παλιό ΠΑΣΟΚ -Το Ορθόδοξο”.

Κύριε Μητσοτάκη, στις 12 του Γενάρη η επιστολή που αποστείλαμε προς την πρόεδρο του ΠΑ.ΣΟ.Κ, κα. Φώφη Γεννηματά προκάλεσε αίσθηση στο πανελλήνιο. Πλέον η διαφορά των likes που μας χωρίζει από το κόμμα της τελευταίας είναι χαοτική. Γνωρίζετε και εσείς -αν όχι, ρωτήστε τον προπαγανδιστικό σας βραχίονα “Ομάδα της Αλήθειας” – ότι είμαστε οι μοναδικοί αυθεντικοί εκπρόσωποι των αγνών Παλαιοπασοκικών Σοσιαλιστικών ιδεών στην ελληνική Δημόσια Σφαίρα.

Μάθετε πώς από δω και πέρα, όποτε αναφέρεστε σε σύγχρονους (meta) Σοσιαλιστές, θα εννοείτε και θα απευθύνεστε σε εμάς και τους συνοδοιπόρους-μέλη μας.

Όμως αυτό που ίσως δεν έχετε πληροφορηθεί ακόμη κ. Μητσοτάκη, είναι ότι από χθες το βράδυ ξεπεράσαμε σε likes (μιας μορφής κοινωνική αποδοχή) και το δικό σας κόμμα. Γεγονός που καθιστά πλέον το “Παλιό ΠΑΣΟΚ – Το Ορθόδοξο” ως την ΑΞΙΩΜΑΤΙΚΗ ΑΝΤΙΠΟΛΙΤΕΥΣΗ του ελληνικού facebook. Με αφορμή το γεγονός αυτό σας στέλνουμε αυτή την επιστολή για να πούμε και σε εσάς -με περισσό θράσος- ότι ΕΡΧΟΜΑCTE. Ο ελληνικός λαός να είναι ήσυχος ότι οι νεοφιλελεύθερες πρακτικές σας θα αποκρούονται επιτυχώς από το τείχος της σοσιαλιστικής ρητορικής μας. Απόψε ΠΕΘΑΙΝΕΙ Η ΔΕΞΙΑ στα κοινωνικά δίκτυα.

Τέλος, να σας ενημερώσουμε ότι από τα μέσα του Γενάρη είχαμε ζητήσει από την πρόεδρο του ΠΑ.ΣΟ.Κ τα κλειδιά της “facebookικής” σελίδας του κόμματός της, ως πρώτο βήμα για τη μελλοντική πλήρη απορρόφηση του Κινήματος στις τάξεις μας, γεγονός που αποτελεί μονόδρομο για την επαναφορά του στις καρδιές των Ελλήνων ψηφοφόρων. Έχοντας τα προηγούμενα κατά νου, λαμβάνοντας το ρόλο της κυρίαρχης τάσης στο χώρο της Μεγάλης Δημοκρατικής Παράταξης -και έχοντας κατά νου τα εσωτερικά προβλήματα που αντιμετωπίζετε στο δικό σας κόμμα- έχουμε να σας κάνουμε μία πρόταση από αυτές που στον επιχειρηματικό κόσμο, που τόσο καλά γνωρίζετε, θα μπορούσε να χαρακτηριστεί ως win-win λογικής:

Προτείνουμε την ανταλλαγή -ως ελεύθερη μεταγραφή- του στελέχους μας Ευάγγελου Βενιζέλου με τον δικό σας Βαγγέλη Μεϊμαράκη. Αφενός ο πρώτος αποτελεί βαρίδι στις συνειδήσεις των επερχόμενων στα πράγματα Παλαιοπασόκων, αφετέρου ο δεύτερος θεωρούμε ότι, ως φυσιογνωμία και ιδιοσυγκρασία, εκφράζει απόλυτα την αισθητική μας. Με λίγα λόγια φανταζόμαστε το όλο deal σαν ένα πάρε δώσε παρόμοιο με το SWAP που έκαναν Σημίτης και Αλογοσκούφης με τη Goldman Sachs. Σκεφτείτε το

σοβαρά.

Μετά τιμής

Οι πυρηνάρχες της σελίδας Παλιό ΠΑΣΟΚ – Το Ορθόδοξο και τα 81.500+ μέλη υποστηρικτές»